Pohjois-Karjalan hyvinvointialueen aluevaltuuston päätökset 23.4.2024

Pohjois-Karjalan hyvinvointialueen – Siun soten aluevaltuuston 23.4.2024 kokouksen pöytäkirja on julkaistu Siun soten Dynasty-tietopalvelussa.

§ 1 Kokouksen laillisuuden ja päätösvaltaisuuden toteaminen

Todettiin laillisesti koollekutsutuksi ja päätösvaltaiseksi. Paikalla oli 50 varsinaista valtuutettua ja 9 varavaltuutettua, yhteensä 59 valtuutettua.

§ 2 Pöytäkirjan tarkastaminen

Valittiin pöytäkirjantarkastajiksi Virve Mikkonen ja Juha Mustonen.

§ 3 Eronpyyntö Pohjois-Karjalan hyvinvointialueen aluevaltuuston jäsenyydestä – Törmälä Anssi

Aluevaltuusto myönsi Anssi Törmälälle eron aluevaltuuston jäsenyydestä. Puheenjohtaja kutsui Reijo Kortelaisen aluevaltuuston varsinaiseksi jäseneksi.

Anssi Törmälälle myönnettiin samalla ero aluevaltuuston vaalilautakunnasta ja tilalle valittiin Reijo Kortelainen.

§ 4 Eronpyyntö Pohjois-Karjalan hyvinvointialueen aluevaltuuston jäsenyydestä – Partanen Ella

Aluevaltuusto myönsi Ella Partaselle eron aluevaltuuston jäsenyydestä. Puheenjohtaja kutsui Anniina Kontiokorven aluevaltuuston varsinaiseksi jäseneksi.

Aluevaltuusto totesi Ella Partasen varajäsenyyden vaalilautakunnassa päättyneeksi ja valitsi Anniina Kontiokorven Niko Kerosen uudeksi varajäseneksi jäljellä olevaksi toimikaudeksi.

§ 5 Aluevaalilautakunnan varapuheenjohtajan nimeäminen

Aluevaltuusto nimesi aluevaalilautakunnan varapuheenjohtajaksi Anneli Kainulaisen.

§ 6 Hyvinvointialueen avaavan taseen hyväksyminen

Hyväksyttiin.

Hyvinvointialueen avaava tase muodostuu Pohjois-Karjalan sosiaali- ja terveyspalvelujen kuntayhtymän taseesta (tilinpäätös 31.12.2022) sekä kunnilta hyvinvointialueelle siirtyneistä vastuista ja omaisuudesta. Avaavan taseen loppusummaksi muodostui 437 913 960,11 euroa ja peruspääomaksi 28 629 731,03 euroa.

§ 7 Pääomalainan antaminen Polkka – Pohjois-Karjalan tukipalvelut oy:lle / Pyyntö konserniohjeen kohdan 5.5 asiakohtien 12 ja 18 mukaisen ennakkokäsityksen antamisesta – Polkka – Pohjois-Karjalan tukipalvelut oy

Aluehallituksen esitys hyväksyttiin sillä puheenjohtajan tekemällä täydennyksellä, että aluevaltuusto valtuuttaa aluehallituksen päättämään pääomalainan tarkemmista ehdoista ja hyväksymään velkakirjan. Hyvinvointialue antaa Polkka Oy:lle 1,5 milj.€ suuruisen omapääomaehtoisen pääomalainan. Lainalle lasketaan 4 %:n vuotuinen kiinteä korko.

Pääomalainan myöntäminen vaatii investointisuunnitelman 2024–27 muuttamisen, joka on hyväksyttävä aluevaltuustossa sekä ministeriössä.

§ 8 Investointisuunnitelman (2024–2027) muuttaminen

Hyväksyttiin. Investointisuunnitelma lähetetään sosiaali- ja terveysministeriöön ja tiedoksi muihin ministeriöihin ohjeen mukaisesti.

§ 9 Asiakasmaksut 2024 – Eläinlääkintähuollon asiakasmaksujen tarkistaminen

Hyväksyttiin.

Eläinlääkintähuollon asiakasmaksuja tarkistetaan kustannusten kattamiseksi. Klinikkamaksuihin otetaan käyttöön nykyistä yksinkertaisempi luokittelu ja peruskäynnin, toimenpiteellisen käynnin ja päivystysaikana tapahtuvan käynnin korkeammat klinikkamaksut. Hevosklinikan klinikkamaksu pidetään nykyisen suuruisena. Keskitetyn yhteydenottopalvelun hinnat eivät muutu. Tarkistetut asiakasmaksut tulevat voimaan 1.7.2024 alkaen. Tarkistetut asiakasmaksut ovat linjassa eläinlääkintähuoltolain kanssa.

Aluevaltuusto merkitsi myös tiedokseen ympäristöterveydenhuollon jaoston kannanoton siitä, että korotuspaine klinikkamaksujen vuosittaiselle tarkastelulle säilyy edelleen.

§ 10 Lasten ja nuorten hyvinvointisuunnitelma

Suunnitelma hyväksyttiin.

Lasten ja nuorten hyvinvointisuunnitelma perustuu lastensuojelulakiin. Suunnitelma sisältää tiedot lasten ja nuorten kasvuoloista sekä hyvinvoinnin tilasta, lasten ja nuorten hyvinvointia edistävistä sekä ongelmia ehkäisevistä toimista ja palveluista, lastensuojelun tarpeesta, lastensuojeluun varattavista voimavaroista, lain mukaisten tehtävien hoitamiseen käytettävissä olevasta lastensuojelun palvelujärjestelmästä, yhteistyön järjestämisestä eri viranomaisten sekä yhteisöjen ja laitosten välillä ja suunnitelman toteuttamisesta ja seurannasta.

§ 11 Alueellinen opiskeluhuoltosuunnitelma

Suunnitelma hyväksyttiin.

Alueellinen opiskeluhuoltosuunnitelma tehdään valtuustokausittain hyvinvointialueen vastuulla olevien opiskeluhuoltopalvelujen järjestämiseksi. Suunnitelma on lakisääteinen.

§ 12 Pohjois-Karjalan sammutusvesisuunnitelma

Suunnitelma hyväksyttiin.

Sammutusvesisuunnitelmalla osoitetaan se, miten sammutusveden saatavuudesta on huolehdittu. Sammutusvesisuunnitelma on pelastuslain mukainen pakollinen suunnitelma.

§ 13 Suomen kestävän kasvun ohjelman lisärahoitushakemus RRP 4 ‑hankkeelle vuosille 2024–2025

Hyväksyttiin puheenjohtajan esittämällä tarkennuksella, että valtuusto toteaa, että STM ei ole myöntänyt hyvinvointialueen hakemaa rahoitusta pilari 4:n investointien 1 ja 4 osalta.

Hyte-tarjotinratkaisussa ei tässä vaiheessa lähdetä mukaan kansalliseen Tarmoa-ratkaisuun, vaan tarjotin rakennetaan verkkosivujen teknistä toteutusta hyödyntäen. Hyvinvointialue ei hae mukaan Kanta-pilottiin hoitoonpääsytietojen seurannasta.

§ 14 Vastaselvitykset Itä-Suomen hallinto-oikeudelle Pohjois-Karjalan hyvinvointialueen aluevaltuuston lausuntoon asioissa 1593/2023 ja 1597/2023 (aluevaltuusto 22.6.2023 § 44)

Merkittiin tiedoksi Juuan ja Tohmajärven kuntien tekemät vastaselvitykset hallinto-oikeudelle.

§ 15 Valtuustoaloite 5.10.2023 – Välittämisen Pohjois-Karjalan malli nuorten tueksi (Keskustan aluevaltuustoryhmä)

Vastaus hyväksyttiin ja asia todettiin loppuun käsitellyksi.

Vastauksessa todetaan, että aloite on luonteeltaan sellainen, että se sopisi hyvin perhekeskusverkoston kautta toteutettavaksi yhteisövaikuttavuusaloitteeksi.

§ 16 Valtuustoaloite 5.10.2023 – Tulosidonnaisen ateriatuen käyttöönotto – Reinikka Erik ym.

Vastaus hyväksyttiin ja asia todettiin loppuun käsitellyksi.

Vastauksessa todetaan, että asiakasmaksulainsäädäntö ohjaa maksujen perintää, ja kotiin kuljetetun ateriapalvelun muuttaminen tulosidonnaiseksi aiheuttaa lisäresurssitarvetta ja monimutkaistaa palveluprosessia. Aloitevastaukseen on pyydetty kommentit vanhus- ja vammaisneuvostoilta, joista kumpikaan ei kannata tulosidonnaisen ateriatuen käyttöönottoa.

§ 17 Valtuustoaloite 12.9.2023 – Lastensuojelun jälkihuollon ikäraja säilytettävä 25:ssä ikävuodessa Pohjois-Karjalan hyvinvointialueella – Vihreiden aluevaltuustoryhmä ym.

Vastaus hyväksyttiin ja asia todettiin loppuun käsitellyksi.

Vastauksessa todetaan, että lastensuojelun toteuttamisen tulee perustua voimassa olevaan lainsäädäntöön, johon myös valtionrahoitus perustuu. Siun sotessa jälkihuollon järjestäminen toteutetaan työikäisten sosiaalipalveluista eikä muutos aiheuta kohtuutonta tilannetta jälkihuollossa oleville nuorille.

§ 18 Valtuustoaloite 5.10.2023 – Verkkopalvelujen asiointipiste yhdessä kuntien ja valtionhallinnon kanssa – SDP aluevaltuustoryhmä

Vastaus hyväksyttiin ja asia todettiin loppuun käsitellyksi.

Vastauksessa todetaan, että vuoden 2024 kuntatapaamisissa hyvinvointialueen edustajat voivat tiedustella kuntien halukkuutta yhteispalvelupisteiden perustamiseen tai laajentamiseen sekä neuvottelujen käynnistämiseen.

§ 19 Valtuustoaloite 5.10.2023 – Eläinlääkintähuolto turvattava koko maakunnassa – Keskustan aluevaltuustoryhmä

Vastaus hyväksyttiin ja asia todettiin loppuun käsitellyksi.

Vastauksessa todetaan, että vuoden 2024 talousarvion puitteissa kunnan- ja kaupungineläinlääkäreiden peruspalkka on nostettu Suomen eläinlääkäriliiton suosittelemalle vähimmäistasolle. Lisäksi sijaisten rekrytointiin ja vastaanottotilojen asianmukaistamiseen on pystytty vastaamaan. Kokonaisuutena muihin aloitteessa esitettyihin asioihin on mielekästä paneutua osana uuden eläinlääkintähuoltolain voimaantuloon (1.1.2026) valmistautumista.

§ 20 Kokoukseen jätetyt valtuustoaloitteet

Merkittiin tiedoksi kokouksessa jätetyt valtuustoaloitteet ja lähetettiin ne aluehallitukselle valmisteltavaksi. Kokouksessa jätetyt valtuustoaloitteet:
– Aloite romaninäkökulman huomioimiseksi hyvinvointialueen palveluissa – Erik Reinikka ym.
– Esite ikääntyneiden palveluista toimipisteistä saatavaksi – KD valtuustoryhmä, Liike Nyt
– Anonyymin rekrytoinnin käyttöön ottaminen – Vihreiden aluevaltuustoryhmä
– Hyvinvointialueen kiinteistöstrategian valmistelun aloittaminen – Keskustan valtuustoryhmä

Aluevaltuusto merkitsi lisäksi tiedoksi Vasemmistoliiton valtuustoryhmän ilmoituksen uudelleen järjestäytymisestä. Puheenjohtajana toimii Anni Järvinen ja varapuheenjohtajana Alia Dannenberg.

§ 21 Kokouksen päättäminen

Puheenjohtaja päätti kokouksen klo 15.21.

Lisätietoja:

aluevaltuuston puheenjohtaja Merja Mäkisalo-Ropponen, merja.makisalo-ropponen@luottamus.siunsote.fi

hyvinvointialuejohtaja Kirsi Leivonen, kirsi.leivonen@siunsote.fi, puh. 013 330 8590